ΚΟΙΝΗ ΘΕΣΗ της 4ης Μαρτίου 1998 που καθόρισε το Συμβούλιο βάσει του άρθρου Ι.2 της συνθήκης για την Ευρωπαοκή Ένωση, σχετικά με την πορεία θέσπισης ενός νομικά δεσμευτικού πρωτοκόλλου που θα ενισχύσει την τήρηση της σύμβασης για την απαγόρευση της ανάπτυξης, παραγωγής και αποθήκευσης βιολογικών και τοξινικών όπλων και για την καταστροφή τους (BTWC), και την εντατικοποίηση των σχετικών εργασιών της Ad Hoc ομάδας (98/197/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την Ευρωπαϊκή Ένωση, και ιδίως το άρθρο Ι.2,

Εκτιμώντας ότι, στις 25 Ιουνίου 1996, το Συμβούλιο καθόρισε την κοινή θέση 96/408/ΚΕΠΠΑ σχετικά με την προπαρασκευή της τέταρτης διάσκεψης επανεξέτασης της σύμβασης για την απαγόρευση της ανάπτυξης, παραγωγής και αποθήκευσης βακτηριολογικών (βιολογικών) και τοξινικών όπλων και για την καταστροφή αυτών (BTWC) (1),

ΚΑΘΟΡΙΣΕ ΤΗΝ ΑΚΟΛΟΥΘΗ ΚΟΙΝΗ ΘΕΣΗ:

Άρθρο 1

Στόχος της παρούσας κοινής θέσης είναι να προωθήσει την έγκαιρη και επιτυχή ολοκλήρωση των διαπραγματεύσεων που διεξάγονται στο πλαίσιο της Ad Hoc ομάδας BTWC για την εκπόνηση ενός νομικά δεσμευτικού πρωτοκόλλου που θα καθιερώνει σύστημα ελέγχου και συμμόρφωσης, το οποίο θα ενισχύσει αποτελεσματικά τη σύμβαση.

Άρθρο 2

1. Για τους σκοπούς του άρθρου 1, τα κράτη μέλη θεωρούν ότι, κατά το 1998, η διεθνής κοινότητα θα πρέπει να αποδώσει υψηλή προτεραιότητα στις διαπραγματεύσεις για ένα πρωτόκολλο της BTWC και θα πρωθήσουν αποφασιστικά τις εργασίες της ομάδας, ώστε οι διαπραγματεύσεις επί της ουσίας να ολοκληρωθούν μέχρι το τέλος του 1998, και το πρωτόκολλο να εγκριθεί από μια ειδική διάσκεψη των κρατών μερών στις αρχές του 1999.

2. Τα κράτη μέλη θεωρούν σημαντικό να δοθεί στις διαπραγματεύσεις της ομάδας ο αναγκαίος χρόνος ώστε να ολοκληρωθούν σύντομα. Τα κράτη μέλη θα πιέσουν, στο πλαίσιο της Ad Hoc ομάδας, ώστε να δοθεί επαρκής χρόνος.

3. Ιδιαιτέρως, τα κράτη μέλη θα συνεργαστούν ώστε στις διαπραγματεύσεις να επιτευχθεί συμφωνία στα εξής στοιχεία, τα οποία έχουν κεντρική και ουσιώδη σημασία για τη σύνταξη ενός αποτελεσματικού πρωτοκόλλου που θα ενισχύει την τήρηση της BTWC:

- δηλώσεις για ένα φάσμα εγκαταστάσεων και δραστηριοτήτων που πιθανόν να αποκτήσουν σημασία βάσει της σύμβασης, ώστε να επιτευχθεί μεγαλύτερη διαφάνεια,

- πρόβλεψη επισκέψεων στις εγκαταστάσεις, ώστε οι δηλώσεις να είναι ακριβείς και πλήρεις και να ενισχυθεί η διαφάνεια και η εμπιστοσύνη,

- πρόβλεψη ταχέων και αποτελεσματικών ερευνών σε περίπτωση καταγγελομένων παραβιάσεων, οι οποίες θα περιλαμβάνουν έρευνες εγκαταστάσεων και επιτόπιες έρευνες,

- δημιουργία ενός αποτελεσματικού από πλευράς κόστους και ανεξαρτήτου οργανισμού με ολιγομελές μόνιμο προσωπικό, ικανού να υλοποιήσει αποτελεσματικά το πρωτόκολλο.

4. Επίσης, τα κράτη μέλη θα συνεχίσουν να προωθούν την οικουμενικότητα της σύμβασης.

Άρθρο 3

Η δράση προς υποστήριξη των στόχων που καθορίζονται στα άρθρα 1 και 2 ανωτέρω περιλαμβάνει:

- την εκ μέρους των κρατών μελών αναζήτηση κοινών θέσεων κατά τις διαπραγματεύσεις, μεταξύ άλλων και την παρουσίαση ειδικών εγγράφων και προτάσεων στην ομάδα, ιδίως στους τομείς και τα σημεία με κεντρική σημασία που καθορίζονται στο άρθρο 2 παράγραφος 3,

- διαβήματα της προεδρίας προς τα κράτη μέρη, υπό τις προϋποθέσεις που καθορίζονται στο άρθρο Ι.5 παράγραφος 3 της συνθήκης, ώστε να εξασφαλισθεί η υποστήριξή τους προς τους στόχους του άρθρου 2 της παρούσας κοινής θέσης,

- διαβήματα της προεδρίας, υπό τις προϋποθέσεις που ορίζει το άρθρο Ι.5 παράγραφος 3 της συνθήκης, προς τα κράτη τα οποία δεν έχουν ακόμη υπογράψει τη σύμβαση BTWC και προς τα κράτη τα οποία την έχουν μεν υπογράψει αλλά δεν την έχουν ακόμη επικυρώσει, ώστε να προωθηθεί η οικουμενικότητά της,

- επαφές μεταξύ των κυβερνήσεων των κρατών μελών, της Επιτροπής και της βιομηχανίας, καθώς και σεμινάρια, με στόχο την καλύτερη κατανόηση μεταξύ των εκπροσώπων της ευρωπαοκής βιομηχανίας και εκείνων που συμμετέχουν στις διαπραγματεύσεις στο πλαίσιο της Ad Hoc ομάδας.

Άρθρο 4

Η παρούσα κοινή θέση τίθεται σε ισχύ κατά την ημερομηνία εγκρίσεώς της.

Άρθρο 5

Η παρούσα κοινή θέση δημοσιεύεται στην Επίσημη Εφημερίδα.

Βρυξέλλες, 4 Μαρτίου 1998.

Για το Συμβούλιο

Ο Πρόεδρος

G. BROWN

(1) ΕΕ L 168 της 6.7.1996, σ. 3.